Werkgewer én werknemer dra dié tuiskantoorlas(Foto: iStock) Die nuwe jaar is om die draai en ofskoon die Covid-19-pandemie al verder in die truspieëltjie begin verdwyn, werk talle mense steeds permanent of minstens ŉ paar dae van die week van die huis af. Het jy geweet werkgewers het (steeds) ŉ gesondheid- en veiligheidsverantwoordelikheid teenoor werknemers wat van die huis af werk? Volgens Phumla Motsa, ŉ onafhanklike konsulterende arbeidsterapeut by Workforce Healthcare, kan tuiskantoorruimtes wat nie korrek opgestel is nie, ernstige gesondheidskwessies en verlore produktiwiteit veroorsaak. Workforce Healthcare is ŉ spesialis gesondheid- en welstandverskaffer wat daarop fokus om werknemers se gesondheid en welstand positief te beïnvloed deur siektevoorkoming, vroeë opsporing en diagnose, en intervensie wat gesondheid en welstand herstel en optimaliseer. Dié doktergedrewe organisasie help werkgewers reeds sedert 1986 om kostedoeltreffende werkplekwelstandoplossings te vind. Motsa het ŉ groot belangstelling in ergonomie, wat fokus op die interaksie tussen mense en hul omgewing. “Indien ŉ tuiskantoor nie reg ingerig is nie, kan dit lei tot muskuloskeletale (spier en skelet) afwykings en herhalende spierbeserings. Hierdie beserings lei tot verlore werktyd en selfs permanente pynprobleme. (Foto: iStock) “Uiteindelik word dit ŉ verloor-verloor-situasie vir werknemer én werkgewer. Verskeie mense doen rekenaarwerk op hul bed, by die kombuistafel, of sommer op die sitkamerbank. Ander sit op die vloer voor die skootrekenaar en kantel hul kop vorentoe om die skerm te kan sien. Dit is beslis nie die ideale werksomstandighede nie. Muskuloskeletale afwykings ontstaan ​​mettertyd en is moeilik om reg te stel as dit nie vinnig en korrek behandel word nie,” voeg sy by. Ergonomie help om die werkomgewing te organiseer, die werkspasie te optimaliseer, risiko’s te verminder en produktiwiteit te bevorder. Selfs voor die Covid-19-pandemie is die Wet op Beroepsgesondheid en -Veiligheid aangepas om ergonomie in ag te neem. Dit verplig werkgewers om ŉ werknemer se tuiskantoor as ŉ professionele werkspasie te beskou. “Sommige van die groot maatskappye voldoen daaraan, maar baie werkgewers neem dit steeds nie ernstig genoeg op nie,” sê Motsa. Volgens haar bepaal die wet dat die werknemer en werkgewer ŉ gedeelde verantwoordelikheid het om tuiskantore korrek en veilig in te rig. “Werknemers het opleiding nodig oor hoe om dít wat hulle by die huis het te optimaliseer om ŉ funksionele werkplek te skep waar hulle produktief kan wees en beserings kan vermy. “Opleiding in hoe om ŉ werkspasie in te rig, is die belangrikste stap wat ŉ werkgewer kan neem om hul arbeidsmag te ondersteun en risiko te verminder. Die opleiding hang natuurlik van ŉ werknemer se soort werk af, want nie almal werk uitsluitlik voor ŉ rekenaar nie,” sê sy. Volgens Motsa word ergonomiese risiko’s soos ŉ stoel, lessenaar, skootrekenaar en ondersteunende toerusting eerste getakel, waarna die werkspasie verpersoonlik word om by die werknemer se werk en individuele styl te pas. “Hulle word aangemoedig om eienaarskap van hul werkspasie te neem en dit hul eie te maak. Dit kan ŉ plant insluit, of selfs ŉ geurige kers om spanning te verminder.” Arbeidsterapeut Phumla Motsa (Foto: Verskaf) Werkslading is nog iets wat volgens haar ŉ brandpunt is as dit by tuiskantore kom. “Baie mense sê hulle werk veel langer ure by die huis as wat hulle in die kantoor gedoen het. Baie maatskappye is nie eers bewus van waar hul werknemers werk en hoe hul werkspasie lyk nie.” Sy moedig werknemers aan om gereeld ŉ breek te vat deur op te staan, ŉ entjie te gaan stap en strekoefeninge te doen. “Deur vir lang tye (verkeerd) te sit en werk, kan herhalende spanningsbeserings veroorsaak. Dié pyn noodsaak naderhand nie net besoeke aan die fisioterapeut nie, maar het ŉ negatiewe uitwerking op die werknemer se geestesgesondheid en werkverrigting. Wie is dan verantwoordelik om aan ergonomiese vereistes te voldoen? Volgens Motsa rus die verantwoordelikheid op die skouers van die werkgewer en werknemer. “Gewoonlik kan ŉ tuiskantoor aan ergonomiese vereistes voldoen deur dít te gebruik wat in die huis beskikbaar is, al word die toerusting nie voorsien nie. Opleiding kan egter baie help om die risiko’s verbonde aan muskuloskeletale afwykings te verminder,” meen Motsa. Die werkgewer moet: